MSK PRASAD
యువరాజ్‌కు తలుపులు తెరిచే ఉన్నాయి : ఎంఎస్‌కె ప్రసాద్‌
పల్లెకెలె: ప్రపంచకప్‌ల హీరో, సీనియర్‌ ఆటగాడు యువరాజ్‌ సింగ్‌కు టీమిండియా తలుపులు ఇంకా తెరిచే ఉన్నాయని చీఫ్‌ సెలెక్టర్‌ ఎంఎస్‌కె ప్రసాద్‌ తెలిపారు. శ్రీలంకతో పరిమిత ఓవర్ల సిరీస్‌కు ప్రకటించిన జట్టులో యువీ పేరు లేని సంగతి తెలిసిందే. దీంతో అతడిక నీలం రంగు జెర్సీధరించడం అనుమానమే అన్న వూహాగానాలపై ప్రసాద్‌ స్పందిం చారు. జట్టులో పేరు ప్రకటించలేదంటే దానర్థం ఎంపిక చేయనట్లు కాదన్నారు. యువీకి విశ్రాంతి కల్పించామన్నారు. ఎవరికీ తలుపులు మూసుకపోలేదు. అందరికీ క్రికెట్‌ ఆడేహక్కు ఉంది. అది వారి అభిరుచి… సెలక్షన్‌ దగ్గరికొస్తే మేము వీలైన మేరకు అత్యుత్తమ జట్టును ఎంపిక చేసేందుకు ప్రయత్నిస్తాం. అందరి గురించి మేము చర్చిస్తాం. అది ధోనికో మరొకరికో పరిమితం కాదు. ఎంపిక చేసేటప్పుడు కాంబినేషన్‌ గురించి చర్చిస్తాం అని ఎంఎస్‌కె అన్నారు.
యువరాజ్‌ మంచి ప్రదర్శనలు చేస్తూ ఫిట్‌నెస్‌ను కొనసాగిస్తే అతడికి అవకాశాలు ఉంటాయని అండ్రీ అగస్సీని ఉదహరించారు. అగస్సీ అసలైన ఆట 30 ఏళ్ల తర్వాత మొదలైంది. ఆ తర్వాతే ఎన్నో గ్రాండ్‌ శ్లామ్‌లు సాధించాడని పేర్కొన్నారు. యువీ కూడా అలాగేనన్నారు. అండర్‌-19, భారత్‌-ఏ కోచ్‌ రాహుల్‌ ద్రవిడ్‌ కుర్రాళ్లను చాకుల్లా దిద్దితీరుస్తున్నాడని ప్రశంసించాడు. అతడి శిక్షణలో ఆస్ట్రేలియా, దక్షిణాఫ్రికాల్లో జరిగిన ముక్కోణపు సిరీస్‌ను యువ భారత్‌ గెలవడం ఎంతో సంతృప్తినిచ్చిందన్నారు.బుమ్రా, పాండ్యా ఎదగడం అలాగే అనిపిస్తోందన్నారు.